CELEX: 32011D0048
Language: ro
Date: 2011-01-24 00:00:00
Title: 2011/48/UE: Decizia Comisiei din 24 ianuarie 2011 privind introducerea pe piață, pentru utilizări esențiale, a produselor biocide care conțin temefos, în departamentele franceze de peste mări [notificată cu numărul C(2011) 167]

25.1.2011   
            
            
               RO
            
            
               Jurnalul Oficial al Uniunii Europene
            
            
               L 21/6
            
         DECIZIA COMISIEI
   din 24 ianuarie 2011
   privind introducerea pe piață, pentru utilizări esențiale, a produselor biocide care conțin temefos, în departamentele franceze de peste mări
   [notificată cu numărul C(2011) 167]
   (Numai textul în limba franceză este autentic)
   (2011/48/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (1), în special articolul 5 alineatul (3),
   întrucât:
   
               (1)
            
            
               În conformitate cu articolul 16 alineatul (2) primul paragraf din Directiva 98/8/CE a Parlamentului European și a Consiliului (2), Comisia lansează un program de lucru cu o durată de 14 ani pentru examinarea sistematică a tuturor substanțelor active aflate deja pe piață la 14 mai 2000 (denumit în continuare „programul de reexaminare”).
            
         
               (2)
            
            
               Temefosul a fost identificat ca fiind deja prezent pe piață la 14 mai 2000 ca substanță activă în produse biocide în alte scopuri decât cele menționate la articolul 2 alineatul (2) literele (c) și (d) din Directiva 98/8/CE. Până la termenul stabilit nu a fost prezentat niciun dosar în sprijinul includerii temefosului în anexa I, IA sau IB la directiva menționată.
            
         
               (3)
            
            
               În conformitate cu articolul 4 alineatul (2) primul paragraf din Regulamentul (CE) nr. 2032/2003 al Comisiei (3), statele membre trebuiau să anuleze autorizațiile sau înregistrările existente pentru produsele biocide care conțin temefos începând cu 1 septembrie 2006. În temeiul articolului 4 alineatul (1) din Regulamentul (CE) nr. 1451/2007, nu se mai introduc pe piață produsele biocide care conțin temefos.
            
         
               (4)
            
            
               Articolul 5 din Regulamentul (CE) nr. 1451/2007 stabilește condițiile în care statele membre pot solicita Comisiei o derogare de la prevederile articolului 4 alineatul (1) din regulamentul menționat și condițiile acordării unei astfel de derogări.
            
         
               (5)
            
            
               Prin Decizia 2007/226/CE a Comisiei (4) s-a acordat o astfel de derogare pentru produsele biocide care conțin temefos utilizate pentru combaterea țânțarilor purtători în departamentele franceze de peste mări până la 14 mai 2009. Prin Decizia 2009/395/CE a Comisiei (5), derogarea a fost prelungită până la 14 mai 2010. La 4 martie 2010, Franța a transmis Comisiei un raport privind utilizarea temefosului.
            
         
               (6)
            
            
               De asemenea, Franța a transmis Comisiei o cerere de prelungire a derogării până la 14 mai 2014. Cererea conține informații referitoare la recentele focare de boli epidemice transmise de țânțari în departamentele franceze de peste mări. Aceasta explică necesitatea utilizării unei game de insecticide pentru combaterea epidemiilor și detaliază acțiunile întreprinse pentru substituirea temefosului, precum și cercetările în curs referitoare la metode alternative finanțate de autoritățile franceze. La 1 august 2010, Comisia a pus cererea Franței la dispoziția publicului prin mijloace electronice; aceasta a putut fi consultată timp de 60 de zile. În această perioadă nu s-au prezentat obiecții împotriva derogării solicitate.
            
         
               (7)
            
            
               Dată fiind amploarea epidemiilor transmise de țânțari în departamentele franceze de peste mări, este necesar să se permită utilizarea în continuare a temefosului. Prin urmare, este necesar să se prelungească încă o dată perioada de retragere progresivă de pe piață a acestei substanțe. Prelungirea trebuie să intre în vigoare la data expirării derogării anterioare,
            
         ADOPTĂ PREZENTA DECIZIE:
   Articolul 1
   Prin derogare de la dispozițiile articolului 4 alineatul (1) din Regulamentul (CE) nr. 1451/2007, Franța poate autoriza introducerea pe piață a produselor biocide care conțin temefos (nr. CE 222 191 1; nr. CAS 338 396 8), pentru combaterea țânțarilor purtători în departamentele franceze de peste mări până la 14 mai 2014.
   Articolul 2
   (1)   Atunci când autorizează introducerea pe piață a produselor biocide care conțin temefos în conformitate cu articolul 1, Franța asigură respectarea următoarelor condiții:
   
               (a)
            
            
               utilizarea în continuare a temefosului este posibilă numai în cazul în care produsele biocide care conțin această substanță sunt autorizate pentru utilizarea esențială prevăzută;
            
         
               (b)
            
            
               prelungirea utilizării nu este acceptată decât în măsura în care nu are niciun efect inacceptabil asupra sănătății umane, asupra sănătății animalelor sau asupra mediului;
            
         
               (c)
            
            
               în momentul acordării autorizației sunt luate toate măsurile corespunzătoare de reducere a riscurilor;
            
         
               (d)
            
            
               produsele biocide de acest tip care rămân pe piață după 1 septembrie 2006 sunt reetichetate, pentru a corespunde restricțiilor de utilizare;
            
         
               (e)
            
            
               titularii autorizațiilor sau Franța, după caz, caută alternative la aceste utilizări.
            
         (2)   Franța informează anual Comisia cu privire la aplicarea alineatului (1) și, în special, cu privire la măsurile luate în temeiul literei (e) de la alineatul respectiv.
   Articolul 3
   Prezenta decizie se adresează Republicii Franceze.
   Articolul 4
   Prezenta decizie intră în vigoare la 15 mai 2010.
   
      Adoptată la Bruxelles, 24 ianuarie 2011.
      
         
            Pentru Comisie
         
         Janez POTOČNIK
         
            Membru al Comisiei
         
      
   
   
      (1)  JO L 325, 11.12.2007, p. 3.
   
      (2)  JO L 123, 24.4.1998, p. 1.
   
      (3)  JO L 307, 24.11.2003, p. 1.
   
      (4)  JO L 97, 12.4.2007, p. 47.
   
      (5)  JO L 124, 20.5.2009, p. 65.